વિનોદની હત્યાનો કોયડો વધુ પેચીદો બની રહ્યો હતો. ઘટનાની શરૂઆત જ્યાંથી થઈ હતી ત્યાંથી શરૂ થયેલી તપાસમાં પોલીસને કશું ન મળ્યું. માટે જ્યાં ઘટનાનો અંત હતો ત્યાંથી તપાસ શરૂ કરાઈ. પોલીસે કરાઇ પાસે જ્યાં કાર મળી હતી તે વિસ્તારના આસપાસના સીસીટીવી ફુટેજ તપાસ્યા. કાર મળી તેની આગલી રાતના પોણા ત્રણ વાગ્યે વિનોદની વર્નાકાર ટોલબૂથ ક્રોસ કરીને કરાઈ તરફ જતા દેખાઈ હતી. તેનાથી વિશેષ પોલીસ કશું ન જાણી શકી. વારંવાર રિપ્લે કરીને વિડિયો જોવાયા, મધરાતે ટ્રાફિકના નામે બે-ચાર વાહનો જ હતા. આ રિપ્લે દરમિયાન પોલીસના ધ્યાને આવ્યું કે, વર્ના કારની આગળ એક મહિલા પલ્સર બાઈક ચલાવીને પસાર થાય છે. બૂરખો પહેરેલી બાઈક ચાલક મહિલા કારનું પાઈલોટીંગતો નથી કરતી ને? ધૂંધળા ફુટેજના કારણે ફરી એકવાર હત્યા કેસની તપાસ નવા વળાંક પર આવી ઊભી રહી...